#الچنة مو خدامة !!
#بعض العوائل العراقيه يعاملون الچنة على انها خدامة بس بدون اجر
حتى الشغالة البنغلاديشية عدها حقوق و ضمانات اكثر منها !
تجي العروس تدلل كم يوم
وراها يبدي الكراب و ياريت لو بصوره عادلة
البيت كله عليها بطريقة استغلالية بشعة
بحيث تصعد لغرفتها بالليل هلكانة كانه مشتغلة عمالة !
و عادي احتمال العمة يكون عمرها ب الاربعينات بعدها صغيرة و بيها حيل بس من تجي جنتها تكعد و تحط رجل على رجل و تريدها بس تخدمها
وعادي يكون اكو بنات بالبيت غيرها بس هي جنة لازم تخدم الكل و حتى لو عدها طفل !
هيج تصرفات قبيحة عيب تصير وية زوجة ابنكم و ام اطفالكم .. كلش عيب
هي ملزمة بزوجها و اطفالها و غرفتها و اذا حبت تساعد ف تشارك براحتها
مو ملزمة بيكم و بهوستكم و حتى اذا صار عليها شغل ف لازم يكون بدون ضغط و اجبار
باعتبارج عمة احب اكلج تره هاي انسانة حرة انتي ممشترية عبدة !!!
يعني قبل ما تجي لبيتكم مجنتوا تنظفون ولا تشتغلون ؟ حتى كل شي يصير براسها !
#ملاحظة: ما اقصد الكل .. المشاركة بالشغل والمساعدة حلوه لان هذا هم بيتها مثل ما جانت ببيت اهلها
#اقصد الي يستغلون المراة و يدمروها و يعتبرون هذا واجبها غصبا ما عليها !
H.S